D Ô V O D O V Á   S P R Á V A

A. V š e o b e c n á  č a s ť

[bookmark: OLE_LINK1][bookmark: OLE_LINK2]Návrh zákona o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov (zákon o ochrane osobných údajov spracúvaných príslušnými orgánmi) predkladá Úrad na ochranu osobných údajov Slovenskej republiky (ďalej len „úrad“) ako iniciatívny návrh.

Návrhom zákona sa transponuje smernica Európskeho parlamentu a Rady (EÚ) 2016/680 z  27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV (Ú. v. EÚ L 119, 4.5.2016) v platnom znení (ďalej len „smernica (EÚ) 2016/680 v platnom znení“) do právneho poriadku Slovenskej republiky. 

V súčasnosti je smernica (EÚ) 2016/680 v platnom znení transponovaná zákonom č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov. Týmto zákonom sa primárne implementovalo nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4. 5. 2016) v platnom znení (ďalej len „nariadenie (EÚ) 2016/679 v platnom znení“).

Výsledkom je stav, keď jeden zákon obsahuje ustanovenia, ktoré sú
· prepísaním nariadenia (EÚ) 2016/679 v platnom znení,
· transpozíciou smernice (EÚ) 2016/680 v platnom znení, pričom sa v rámci transpozície odkazuje na ustanovenia súčasného zákona, ktoré sú v skutočnosti prepísaním textu nariadenia (EÚ) 2016/679 v platnom znení, 
· predmetom vlastnej úpravy Slovenskej republiky v rozsahu tzv. ustanovení o otvorení (opening clauses), teda kde nariadenie (EÚ) 2016/679 v platnom znení umožňuje členskému štátu Európskej únie prijať vlastné pravidlá (v súčasnom zákone § 78).

Cieľom predloženého zákona je sprehľadnenie právnej úpravy v tom, že transpozícia smernice (EÚ) 2016/680 v platnom znení sa premietne do obsahu samostatného zákona. Dosiahne sa tým nielen väčšia prehľadnosť právnej úpravy, ale aj jej systémovejšie zmeny. Ak dôjde k zmene smernice (EÚ) 2016/680 v platnom znení, ktorá sa bude premietať do právneho poriadku Slovenskej republiky, bude postačovať novelizovať tento transpozičný zákon a nebude sa novelizovať aj zákon, ktorým sa implementuje nariadenie (EÚ) 2016/679 v platnom znení. Taký návrh zákona sa predkladá v samostatnom, paralelnom legislatívnom procese.

Zákon sa vzťahuje na spracúvanie osobných údajov na plnenie úloh Policajného zboru, Vojenskej polície, Zboru väzenskej a justičnej stráže, finančnej správy, Ministerstva spravodlivosti Slovenskej republiky, Kancelárie prezidenta Slovenskej republiky, prokuratúry a súdov na účely predchádzania a odhaľovania trestnej činnosti, zisťovania páchateľov trestných činov, stíhania trestných činov alebo na účely výkonu rozhodnutí v trestnom konaní vrátane ochrany pred ohrozením verejného poriadku a predchádzania takémuto ohrozeniu.

Návrh zákona nebude mať vplyv na rozpočet verejnej správy. Návrh zákona nebude mať sociálny vplyv a  vplyv na manželstvo, rodičovstvo a rodinu. Návrh zákona nebude mať vplyv na podnikateľské prostredie, životné prostredie, informatizáciu spoločnosti a na služby verejnej správy pre občana. Návrh zákona nemá vplyv na limit verejných výdavkov.

Návrh zákona nie je predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, zákonmi Slovenskej republiky a zároveň je v súlade s právom Európskej únie. 

